**The Street** (v preklade *Ulica*, česky vyšlo ako *Ulice*) je poviedka amerického spisovateľa sci-fi a hororu Howarda P. Lovecrafta. Napísal ju koncom roka 1919 a prvýkrát bola publikovaná o rok neskôr v decembrovom čísle amatérskeho časopisu *Wolverine*.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh popisuje históriu bezmennej ulice mesta v Novom Anglicku (z korešpondencie HPL sa pravdepodobne jednalo o Boston), od jej úplných začiatkov až do obdobia tesne po 1. svetovej vojne. Dáva jej dušu, vznešenosť a pocit hrdosti; autor k nej pristupuje ako k živej bytosti.

Poviedka sleduje jej premenu od vyšliapanej cestičky k prameňom, cez jednoduchú ulicu lemovanú zrubmi a neskôr jednoduchými no peknými domami z dreva a tehál, v ktorých bývali vznešení a vzdelaní ľudia. Ulica lemovaná stromami sa postupne mení, prichádza priemyselná revolúcia a s ňou i postupný úpadok: pôvodné domy chátrajú a sú spolu so záhradami nahradené ohavnými budovami, stromy vymierajú, ulica je špinavá a pohybujú sa po nej ľudia s tmavšou farbou kože, hovoriaci neznámou rečou.
  
Po prvej svetovej vojne a Októbrovej revolúcii sa Ulica stala domovom skupiny ruských emigrantov; medzi nimi sa „hŕstka vierolomných a zlých mužov spikla, aby Západnej zemi zasadili smrteľnú ranu a po jej zrútení sa chopili moci rovnako, ako to urobili úkladní vrahovia v onej nešťastnej, mrazivej zemi, odkiaľ väčšina z nich kedysi prišla." Títo vodcovia tlupy teroristov sa chystali na Deň nezávislosti vyvolať krvavú revoltu, ktorej cieľom bolo „zahubiť Ameriku a jej ušľachtilé staré tradície." 

Keď nadišiel čas revolty a sprisahanci sa zhromaždili v domoch Ulice, došlo náhle k niečomu nečakanému; pravdepodobne oslabené zubom času náhle všetky domy v nej spadli a vzbúrencov pochovali. Z trosiek sa nepodarilo dostať nikoho živého. Niektorí prizerajúci však spomínali na podivný úkaz, kedy sa pred východom slnka nad troskami na krátku chvíľu objavil prízrak Ulice v časoch jej najväčšej slávy...

 Opis zápletky alebo rozuzlenia príbehu sa tu končí.

Inšpirácia
----------

Lovecrafta k napísaniu poviedky inšpiroval štrajk bostonskej polície v septembri a októbri 1919. Uviedol to v liste Frankovi Belknap Longovi:

|  |  |  |
| --- | --- | --- |
| „ | Tento pokus inšpiroval minuloročný štrajk Bostonskej polície - jeho rozsah a význam mnou otriasli. Minulú jeseň bol na Boston bez modrokabátnikov ponuro pôsobivý pohľad, rovnako ako na národnú gardu vyzbrojenú mušketami a patrolujúcou jeho ulicami; akoby prebiehala nejaká vojenská okupácia. Chodili vo dvojiciach, s výrazom rozhodnosti a oblečení v khaki, akoby symboly budúceho konfliktu civilizácie s prízrakmi nepokojov a bolševizmu. | "|

Terorizmus bol takisto reálny; v podobe série balíčkových bômb v roku 1914, dvoch "kampaní" listových bômb v roku 1919 a bombového útoku na Wall Street v roku 1920.

Anti-imigračné vyznenie poviedky odrážajú niektoré rané Lovecraftove básne, ako napríklad "New England Fallen" a "On a New-England Village Seen by Moonlight".

Pravdivé i nepravdivé správy o anarchii počas revolúcie v Nemecku a Rusku a príbeh anarchistu Petra Piatkova Lovecrafta ohľadne námetu poviedky tiež nepochybne ovplyvnili.

Reakcia
-------

*An H. P. Lovecraft Encyclopedia* opisuje túto poviedku ako „očividne rasistickú". Podobne sa vyjadruje i Daniel Harms, autor *The Encyclopedia Cthulhiana*: „*Ak by ku mne niekto pristúpil a povedal, 'Hej, Daniel, myslím si, že H. P. Lovecraft bol rozvláčny, nadmerne sentimentálny a predpojatý fanatik, ktorého poviedky nedávali veľký zmysel,' toto by bola posledná poviedka, ktorú by som mu predložil, aby som ho presvedčil o opaku."*

Poznámky a referencie
---------------------

* S. T. Joshi a David Schultz, *An H. P. Lovecraft Encyclopedia*

1. ↑  H. P. Lovecraft, list Frankovi Belknap Longovi, 11. november 1920; citovaný v Joshim a Schultzovi, str. 254.
2. ↑  KEARNS, Trevor Conan; WEBER, Jennifer L.. *Key Concepts in American History: Terrorism*. [s.l.] : Chelsea House, 2010. S. 67. (po anglicky)
3. ↑  MCCORMICK, Charles Howard. *Hopeless Cases: the hunt for the red scare terrorist bombers*. [s.l.] : University Press of America, 2005. (po anglicky)
4. ↑  GAGE, Beverly. *The day Wall Street exploded: a story of America in its first age of terror*. [s.l.] : Oxford University Press, 2010. (po anglicky)
5. ↑  Joshi a Schultz, str. 254-255.
6. ↑  Joshi a Schultz, str. 254.
7. ↑  Daniel Harms, "The Street", The Shadow Over Usenet.

Iné projekty
------------

Wikizdroje
* Spolupracuj na Wikizdrojoch Wikizdroje ponúkajú pôvodné diela od alebo o **The Street**

Zdroje
------

* *Tento článok je čiastočný alebo úplný preklad článku The Street (short story) na anglickej Wikipédii.*
* LOVECRAFT, Howard Phillips. *Hrobka*. Praha : nakladatelství Plus, 2010, 1. české vydanie. ISBN 978-80-259-0051-2. Kapitola Ulice, s. 104-111. (česky)